Consello d'a Fabla Aragonesa

O **Consello d'a Fabla Aragonesa** (C.F.A.) conoixito popularment como "Consello", ye una asociación cultural naixita en 1976 y reconoixita legalment en 1978. O suyo ambito territorial ye Aragón.

As fins d'ista asociación son a esfensa, promoción, estudio y espardidura de l'aragonés en toz os suyos aspectos:

Historia, literatura, gramatica, lexico, toponimia, folklore, consideración social y legal, pedagochía, didactica, amostranza, etc., parando especial cuenta en o estudio, protección y desarrollo de totas as suyas variants locals y comarcals, as cuals son l'alacet de l'aragonés común u estándard.

O quefer d'o Consello d'a Fabla Aragonesa se basa en tres prencipios:

# Actitut rispetuosa enta a realidat trilingüe d'Aragón.
# No adscripción colectiva a garra ligallo politico, sindical u relichioso.    
# Libertat ideolochica d'as personas que lo forman. Ye, de feito, una d'as asociacions de referencia arredol d'a luenga aragonesa en tota a sociedat aragonesa.

Dende a suya creyación, o Consello d'a Fabla Aragonesa ha treballato de recio en a dignificación de l'idioma aragonés, contribuindo a creyar un estato d'opinión favorable arredol d'ista chicorrona luenga romanica y espardindo o suyo conoiximiento a traviés de publicacions variatas, como as revistas *[[Fuellas]]* u *[[Luenga e Fablas]]*. Como editorial, baixo la dirección de Francho Nagore, ha publicato un total de 135 libros en aragonés en os zaguers 35 anyos, como  *[[A lueca|A lueca. A istoria d'una mozeta d'o Semontano]]* (1982) de Chuana Coscujuela, o *Vocabulario básico bilingüe aragonés-castellano y castellano-aragonés* (1997) de Antonio Martínez Ruiz, u *Sobre fonética histórica del aragonés* de Jesús Vázquez Obrador (2011).

Dende que se creyó en l'anyo 2000 o Consello Asesor de l'Aragonés dintro d'o Consello d'a Fabla Aragonesa, totas as decisions que prene iste organo se publican en Fuellas, ta que a chen las conoixca. Convoca cualques premios literarios: "Ana Abarca de Bolea" de poesía, "Chusé Coarasa" de novela curta, "O Gua" de literatura infantil y chovenil, etc.

O Consello ye miembro de l'Asociación por las Luengas y Culturas Europeyas Menazatas  (ALCEM, antes AIDLCM). Asiste a los suyos congresos y ha organizato en Uesca lo XVIII.º Congreso en chulio de 1997 y lo XXIV.º Congreso en chulio de 2015 en a siede d'a Deputación Provincial de Uesca.

Os organos de gubierno d'o Consello d'a Fabla Aragonesa son l'Asamblea Cheneral de consellers y a Chunta Directiva, que a suya composición y atribucions amaneixen reglatos en as Ordinacions d'o Consello. Os vocals, dende 2015, son siete miembros, mantenindo o criterio de paridat d'entre hombres y mullers, en a Chunta directiva.

 

## Coleccions d'a Editorial CFA
* **Serie cheneral en aragonés**: Obras orichinals en aragonés, de creyación literaria en cheneral, incluyindo-ie volúmens colectivos de premios literarios.
* **Puens enta ra parola**: Colección de vocabularios, lexicos, glosarios e obras lexicograficas en cheneral.
* **A tefla de cuatro fuellas**: Colección d'asayos, estudios, rechiras e obras d'espardidura.
* **A tuca**: Creyación literaria: obras d'os millors autors que escriben en aragonés, testos clasicos e testimonials escritos orichinalmén en aragonés.
* **Os fustez**: Colección de traduccions.
* **Charrín-charrán**: Colección de libros escolars e d'amostranza
* **O gua**: Colección de literatura infantil e chovenil.

## Referencias

## Vinclos externos
* Consello d'a Fabla Aragonesa.